《西寺施粥 其一》
清代·呼谷

金木有饥饟，所荷均皇仁。常平盛朝事，水旱膏无屯。

吾生值乱世，此义安复陈。行麋遵月令，烂额愧徙薪。

有司仅倡募，中怀实苦辛。独饱视众饥，未忍越与秦。

黾勉告同志，蒙耻亦救民。岂无西江波，斗水涸辙鳞。

捐家散百万，惜哉无义人。岂繄无义人，邑小人实贫。

作者简介：呼谷，初名简在，字德下，昆山人。明诸生。有《葵园集》。